**Nagykanizsa Megyei Jogú Város Önkormányzata Közgyűlésének**

**15/2019. (IX. 02.) önkormányzati rendelete**

**az önkormányzat saját halottjává nyilvánítás szabályozásáról**

Nagykanizsa Megyei Jogú Város Önkormányzatának Közgyűlése az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

1. **§**

(1) [[1]](#footnote-1) Nagykanizsa Megyei Jogú Város Önkormányzata (a továbbiakban: Önkormányzat) – ha az nem ellentétes a Polgári Törvénykönyvről szóló 2013. évi V. törvény 8:1. § (1) bekezdés 1. pontjában meghatározott sorrend szerinti közeli hozzátartozók (a továbbiakban: hozzátartozók) szándékával, illetve az elhunyt végakaratával – elhalálozása esetén saját halottjának tekinti azt a személyt, aki

*a)* „Nagykanizsa Megyei Jogú Város Díszpolgára” kitüntető címmel rendelkezik,

*b)* Nagykanizsa Megyei Jogú Város (a továbbiakban: Város) hivatalban lévő vagy korábbi polgármestere volt.

(2) [[2]](#footnote-2) Az (1) bekezdésben meghatározott személyi körön túl az Önkormányzat – ha az nem ellentétes a hozzátartozók szándékával, illetve az elhunyt végakaratával – elhalálozása esetén saját halottjának nyilváníthatja azt a személyt, aki a Város életében kiemelkedő gazdasági, kulturális, tudományos, sport vagy társadalmi tevékenységet fejtett ki, továbbá e tevékenységével hozzájárult a Város vagy Magyarország elismertségéhez.

(3) Nem tekinthető vagy nyilvánítható az Önkormányzat saját halottjának az, aki arra érdemtelenné vált, így különösen, ha szándékos bűncselekmény miatt jogerősen elítélték.

**2. §**

(1)  Az 1. § (2) bekezdése szerinti esetben az Önkormányzat saját halottjává nyilvánítást kezdeményezheti:

1. a polgármester,
2. a képviselő-testület tagja,
3. a képviselő-testület bizottsága,
4. a jegyző.

(2) [[3]](#footnote-3) [[4]](#footnote-4) [[5]](#footnote-5) Nagykanizsa Megyei Jogú Város Önkormányzata saját halottjává nyilvánításáról az 1. § (2) bekezdésében foglalt szempontok figyelembevételével a polgármester dönt.

**3. §**

(1) Az Önkormányzat saját halottjának temetésével, valamint a kegyeleti feladatokkal kapcsolatos teendők ellátásáról - a hozzátartozók erre vonatkozó igénye és a velük történő előzetes egyeztetés esetén – a polgármester gondoskodik.

(2) A polgármester az (1) bekezdésben meghatározott feladatkörében

1. ellátja a temetés megszervezésével kapcsolatos feladatokat,
2. ha az elhunytat több szerv vagy társadalmi szervezet tekinti saját halottjának, felveszi azokkal a kapcsolatot,
3. gondoskodik a nekrológ elkészítéséről, illetve a sajtóközlemény megjelentetéséről,
4. gondoskodik gyászlobogó kihelyezéséről a Városháza épületére.

**4. §**

(1) Az Önkormányzat a saját halottjának temetési költségét teljes mértékben, illetve a hozzátartozók kérésére részben viseli.

(2) E rendelet alkalmazásában temetési költségnek tekinthetők:

1. halott-szállítás költségei,
2. hamvasztási költségek,
3. sírhelyváltás, sírásás költségei,
4. ravatalozás költségei,
5. kegyeleti és vallási szertartás költségei,
6. kegyeleti kellékek (koporsó, urna, urnaterítő, fejfa, szemfedő) költségei,
7. az Önkormányzat koszorújának költsége,
8. kegyeleti szolgáltatás ügyintézési költségei.

(3) Az Önkormányzat saját halottja temetési költségét az Önkormányzat éves költségvetési rendeletének terhére biztosítja.

(4) Amennyiben az elhunytat más szerv vagy társadalmi szervezet is saját halottjának tekinti, az Önkormányzat a temetési költségeket e szervvel vagy társadalmi szervezettel kötött írásbeli megállapodás szerinti arányban és mértékben viseli.

**5. §**

(1)   Ez a rendelet a kihirdetését követő napon lép hatályba.

(2)  Hatályát veszti az önkormányzat saját halottjává nyilvánítás szabályozásáról szóló 58/2009. (XII.08.) önkormányzati rendelet.

Nagykanizsa, 2019. augusztus 29.

|  |  |
| --- | --- |
| Dr. Gyergyák Krisztinajegyző | Dénes Sándorpolgármester |

A kihirdetés napja: 2019. szeptember 02.

Dr. Gyergyák Krisztina

jegyző

1. Az (1) bekezdést módosította a 37/2023. (XII. 15.) önkorm. rendelet 1. §-a. Hatályos 2023. 12. 16-tól. [↑](#footnote-ref-1)
2. A (2) bekezdést módosította a 37/2023. (XII. 15.) önkorm. rendelet 1. §-a. Hatályos 2023. 12. 16-tól. [↑](#footnote-ref-2)
3. A (2) bekezdést módosította a 6/2020. (II. 28.) önkorm. rendelet 22. §-a. Hatályos: 2020. 03. 01-től. [↑](#footnote-ref-3)
4. A (2) bekezdést módosította a 37/2023. (XII. 15.) önkorm. rendelet 2. §-a. Hatályos 2023. 12. 16-tól. [↑](#footnote-ref-4)
5. A (2) bekezdést módosította a 14/2024. (X. 04.) önkorm. rendelet 38. §-a. Hatályos 2024. 10. 05-től. Rendelkezéseit a folyamatban lévő ügyekben is alkalmazni kell. [↑](#footnote-ref-5)